Ministrul Justiției a declarat sâmbătă dimineață că premierul nu trebuie să demisioneze în urma deschiderii urmăririi penale pe numele său.

"Cred în nevinovăția lui Victor Ponta. Premierul nu trebuie să demisioneze" , a spus Robert Cazanciuc. Ministrul Justiţiei a mai spus să a fost surprins de acuzaţiile aduse premierului.

"Nu. Categoric nu", a răspuns Cazanciuc la întrebarea Ar trebui să își dea Victor Ponta demisia?

"A fost surprins de acuzaţiile aduse premierului. Totodată am constatat că prim ministrul s-a prezentat, atunci când a fost citat, ca orice cetăţean, ceea ce arată foarte clar că în România nimeni nu este mai presus de lege. Procurorii nu își fac planul de acțiune în dosar în funcție de toate evenimentele zilnice. Pe de altă parte, procurorii sunt conectați la viața publică", a mai spus Cazanciuc.

Și președintele Camerei Deputaților, Valeriu Zgonea, a sărit în apărarea șefului de partid. "Mereu îl voi susține pe Victor Ponta", a spus acesta.

Mai mulți lideri PSD au trimis comunicate de presă în care își declară susținerea față de Victor Ponta, subliind că nu trebuie să plece din Guvern.

Valeriu Zgonea: Ponta are legitimitatea de la Guvern

Președintele Camerei Deputaților, Valeriu Zgonea, a declarat vineri că Executivul are un mandat dat de alegători și de Parlament și că premierul Victor Ponta nu are de ce să plece de la Guvern.

"Opoziția și propaganda se agită acum, dar amintesc tuturor că Guvernul are în spate votul cetățenilor și pe cel al Parlamentului. Acestea sunt instanțele care dau legitimitate Guvernului, iar acest Guvern și Victor Ponta au primit legitimitate de la Parlament și de la alegători. Prin urmare, Executivul trebuie să își ducă mai departe mandatul, cu Victor Ponta premier, indiferent de agitația unora sau a altora", a afirmat Valeriu Zgonea, conform unui comunicat transmis vineri.

Bănicioiu: Nu trebuie să plece

Premierul Victor Ponta nu trebuie să plece din fruntea guvernului deoarece are un mandat care a fost dat prin votul cetățenilor României, a afirmat ministrul Sănătății Nicolae Bănicioiu.

"Victor Ponta nu trebuie să plece din fruntea Guvernului României și are de asemenea o datorie față de fiecare cetățean al țării", a declarat vineri pentru AGERPRES, ministrul Nicolae Bănicioiu.

Potrivit demnitarului, Guvernul trebuie să-și ducă activitatea mai departe și să finalizeze proiectele importante pentru cetățeni.

"Din punctul meu de vedere, Guvernul trebuie să-și ducă activitatea mai departe și să finalizeze acele proiecte importante în cazul Ministerului Sănătății pentru pacienți: ieftinirea prețurilor la medicamente, noile terapii fără interferon pentru bolnavii cu Hepatită C, salarizarea în sistemul medical, precum și alte proiecte importante pentru toți cetățenii, precum Codul fiscal și Legea salarizării", a afirmat ministrul Sănătății.